[pic] | KOMISIJA EVROPSKIH SKUPNOSTI |

Bruselj, 7.5.2007

COM(2007)227 konč.

2007/0085(CNS)

2007/0086(CNS)

SPOROČILO KOMISIJE

glede predlogov za spremembo Uredbe Sveta (ES) št. 318/2006 o skupni ureditvi trgov v sektorju sladkorja in Uredbe Sveta (ES) št. 320/2006 o ustanovitvi začasne sheme za prestrukturiranje industrije sladkorja v Skupnosti

Predlog

UREDBA SVETA

o spremembi Uredbe (ES) št 320/2006 o ustanovitvi začasne sheme za prestrukturiranje industrije sladkorja v Skupnosti

Predlog

UREDBA SVETA

o spremembi Uredbe (ES) št. 318/2006 o skupni ureditvi trgov v sektorju sladkorja

(predložila Komisija)

OBRAZLOŽITVENI MEMORANDUM

O ZADJE PREDLOGA

Reforma sektorja sladkorja, sprejeta novembra 2005 in zajeta v Uredbi Sveta (ES) št. 318/2006, je namenjena zagotavljanju trajnostne prihodnosti sektorja sladkorja v EU. V prihodnjem okviru povečane konkurence je potrebno postopno zniževanje notranjih cen in zmanjševanje proizvodnje v EU.

Za pospeševanje prostovoljnega zmanjšanja proizvodnje v EU je bila uvedena shema, ki podjetjem za proizvodnjo sladkorja zagotavlja finančno pomoč za prestrukturiranje. Po koncu obdobja prestrukturiranja leta 2010 bo zadnja prilagoditev proizvodnje v EU, če bo ustrezna, mogoča z linearnim zmanjšanjem kvot, ki ga je sprejela Komisija.

Nova ureditev trga sladkorja uvaja tudi mehanizem umika. To orodje upravljanja je namenjeno prilagoditvi letne ravni proizvodnje, da se zagotovi ravnovesje trga na cenovni ravni, ki je blizu referenčni ceni. Nov mehanizem se uporablja za sladkor, proizveden v okviru kvote, in temelji na odstotku umika, ki se določi oktobra za tekoče tržno leto.

Delovanje NOVE SKUPNE UREDITVE TRGA SLADKORJA

V tržnem letu 2006/2007, ko se prvo leto izvaja prenovljena skupna ureditev trga sladkorja, je opustitev kvote na podlagi sheme za prestrukturiranje dosegla 1,5 milijona ton. Zmanjšanje je bilo delno nadomeščeno z dodelitvijo 1 milijona ton dodatne kvote za sladkor in izoglukozo, kot to dovoljuje reforma.

Ker je v skladu z reformo izvoz omejen na 1,374 milijona ton na leto (v primerjavi s povprečno 4,6 milijona ton v prejšnjih tržnih letih), se je na začetku leta 2006 pričakovalo neravnovesje trga. Na podlagi posebnih ukrepov, namenjenih olajševanju prehoda s stare na novo skupno ureditev trga sladkorja, se je Komisija marca 2006 odločila za enkraten preventivni umik za tržno leto 2006/2007 s:

- pragom, ki izhaja iz koeficienta za dodeljeno kvoto, ki je podjetjem omogočil, da omejijo proizvodnjo v okviru kvote na ravni praga,

- diferenciacijo praga na državo članico, da se upoštevajo odziv države članice na shemo za prestrukturiranje ter nekdanji kvoti A in B.

Ta ukrep je na eni strani povzročil zmanjšanje proizvodnje sladkorja, na drugi strani pa prenos sladkorja ali njegovo razpoložljivost za uporabo v industriji (1,1 milijona ton). Oktobra 2006 se je na podlagi posodobljenih napovedi pokazalo, da je trg razmeroma uravnotežen in da ni potreben dodaten umik.

V tržnem letu 2007/2008, ko se drugo leto izvaja prenovljena skupna ureditev trga sladkorja, so sklepi za opustitev kvote v shemi za prestrukturiranje dosegli 0,7 milijona ton, kar je mnogo pod pričakovanim ciljem 5 milijonov ton.

V začetku leta 2007 je načrtovana bilanca stanja za tržno leto 2007/2008 pokazala pričakovano čezmerno dobavo v višini 4 milijonov ton. Komisija je marca 2007 na podlagi „posebnih pooblastil, ki so Komisiji dana za nujne primere,“ sklenila, da umakne kvoto sladkorja v višini 2 milijonov ton sladkorja. Z odstopanjem od Uredbe (ES) št. 318/2006 je ta posebni ukrep vključeval:

- sprejetje sklepa pred setvijo sladkorne pese, kar bo omogočilo zmanjševanje proizvodnje sladkorne pese in sladkorja,

- možnost, da se podjetja, ki zmanjšujejo proizvodnjo, izvzamejo iz obveznosti skladiščenja 13,5 % svoje kvotne proizvodnje,

- diferenciacijo praga na državo članico, da se upošteva odziv države članice na shemo za prestrukturiranje.

Vprašanja

Umik

Komisija bo oktobra v skladu s členom 19 Uredbe Sveta (ES) št. 318/2006 določila odstotek umika glede na ravnovesje trga. Vsako podjetje mora na svoje stroške skladiščiti količine sladkorja, ki ustrezajo odstotku, določenemu za proizvodnjo kvotnega sladkorja zadevnega podjetja. Umaknjeni sladkor se šteje za del proizvodnje naslednjega tržnega leta.

V členu 19 bi bile ustrezne manjše prilagoditve ravni proizvodnje v okviru kvote glede na neravnovesje trga EU, ki naj bi bilo po pričakovanjih le delno. V zvezi z natančnim uravnavanjem je učinkovit oktobrski sklep na začetku vsakega tržnega leta, ki temelji na pravilnih podatkih o proizvodnji, pri čemer obvezno shranjevanje presežnih količin na stroške industrije proizvajalcem ne nalaga velikega finančnega bremena.

Kljub temu slab odziv na shemo za prestrukturiranje povzroča precejšnje neravnovesje trga, ki ga je mogoče predvideti veliko pred začetkom tržnega leta – ko poteče rok za predložitev prošenj za sklad za prestrukturiranje. V tem okviru mora biti na podlagi sedanjega mehanizma umika posejana vsa sladkorna pesa, potrebna za proizvodnjo skupne kvote, kar povzroči presežno proizvodnjo sladkorja, ki ga je nato treba umakniti s trga, proizvajalci pa ga morajo skladiščiti na lastne stroške.

Shema za prestrukturiranje

Dosedanje znižanje cene je bilo za predelovalce zmerno, niso pa ga še čutili pridelovalci, ki v skladu s panožnim sporazumom plačila za sladkorno peso prejmejo z veliko zamudo in v obrokih. Zato proizvajalci, zlasti pridelovalci sladkorne pese, še niso občutljivi na tržne cene sladkorja.

Predelovalce je ovirala možnost držav članic, da v prvih dveh letih obdobja prestrukturiranja zmanjšajo svoje kvote za največ 25 %, zato da se prerazporedijo na druge proizvajalce sladkorja[1]. Ta možnost še ni bila dejansko uporabljena, vendar se je domnevno razmišljalo o njeni uporabi.

Predelovalci so negotovi, ker lahko države članice odstotek pomoči, namenjene kmetom, določijo nad najnižjo ravnijo 10 %; zato morajo pripraviti shemo za prestrukturiranje, ne da bi poznali točen znesek, ki jim bo na voljo.

Rezultati posvetovanj z zainteresiranimi stranmi

Posvetovanje z zainteresiranimi stranmi na trgih sektorja sladkorja je potekalo 12. februarja 2007 v svetovalni skupini za sladkor, v kateri so bili udeleženci pozvani, da izrazijo svoje mnenje o tem, kako izboljšati učinkovitost sklada za prestrukturiranje. Evropski odbor proizvajalcev sladkorja (CEFS) je predložil uradni predlog. Tudi Evropsko združenje pridelovalcev sladkorne pese (CIBE) je izrazilo svoja stališča.

Februarja in marca je potekalo več sestankov na različnih ravneh. Uradna stališča so bila poslana tudi po elektronski pošti.

Seznam sestankov

CEFS:

13. marca 2007 s službami,

28. marca 2007 s službami, vključno s CIBE.

CIBE:

14. marca 2007 s službami,

20. marca s komisarjem,

28. marca 2007 s službami, vključno s CEFS.

Evropsko združenje proizvajalcev škroba (AAF):

28. februarja 2007 s službami.

Uradno stališče po elektronski pošti

Pismo AAF z dne 20. marca 2007.

Predlagani ukrepi

Umik

Člen 19 je treba spremeniti in uvesti sistem pragov namesto sistema, ki znižuje raven učinkovite proizvodnje sladkorja v okviru kvote.

Poleg tega je treba med prehodnim obdobjem do konca tržnega leta 2009/2010:

- odobriti prvi sklep pred setvijo, če je mogoče, dopolnjen z dodatnim oktobrskim umikom na podlagi posodobljenih podatkov;

- upoštevati države članice, ki so sodelovale pri shemi za prestrukturiranje, prag v teh državah članicah pa je treba prilagoditi sorazmerno z opuščeno kvoto z razlikovanjem med podjetji glede na njihova prizadevanja za prestrukturiranje;

- upoštevati, da se tradicionalne potrebe po dobavi, ki so skupne količine za preferencialni uvoz, do katerega imajo stalne rafinerije prednostni dostop, ne smejo zmanjšati na podlagi umika.

Shema za prestrukturiranje

- Odstotek pomoči, namenjen pridelovalcem in upravljavcem, mora znašati 10 %, pri čemer pridelovalci prejmejo doplačilo;

- izboljšani pogoji morajo veljati retroaktivno, da se prepreči oškodovanje pridelovalcev in podjetij, ki so sodelovali v tržnih letih 2006/2007 in 2007/2008;

- pridelovalcem je treba omogočiti, da prevzamejo pobudo za opustitev kvote v določenih mejah, da se prepreči ogrožanje obstanka zadevne tovarne;

- če podjetje v letu 2008/2009 opusti najmanj neki znesek kvote, mu leta 2007/2008 ne bo treba plačati zneska za prestrukturiranje za del kvote, določene v sklepu za umik;

- Komisija lahko podaljša rok za oddajo prošenj, če ima na voljo zanesljive kazalnike, da se bo količinski cilj začasne sheme za prestrukturiranje industrije sladkorja v Skupnosti skoraj v celoti dosegel že v letu 2008/2009.

Poleg tega mora v primeru obveznega zmanjšanja kvote leta 2010 zmanjšanje kvote na državo članico izražati uspešnost države članice pri zmanjševanju nacionalne kvote v skladu s shemo za prestrukturiranje.

Opisane spremembe zadevajo umik in končno zmanjšanje kvote iz Uredbe (ES) št. 318/2006 ter shemo za prestrukturiranje iz Uredbe (ES) št. 320/2006.

Učinek

Prilagoditev umika bo zmanjšala posledice zamude pri postopku prestrukturiranja. Prilagoditev nima finančnih posledic.

Prilagoditev sheme za prestrukturiranje je namenjena doseganju cilja dodatnih 3,8 milijona ton opustitve kvote v letih 2008/2009 in 2009/2010.

Dodatni zneski pomoči za prestrukturiranje se lahko financirajo iz sklada za prestrukturiranje, za katerega še vedno velja načelo samofinanciranja.

SPOROČILO KOMISIJE

glede predlogov za spremembo Uredbe Sveta (ES) št. 318/2006 o skupni ureditvi trgov v sektorju sladkorja in Uredbe Sveta (ES) št. 320/2006 o ustanovitvi začasne sheme za prestrukturiranje industrije sladkorja v Skupnosti

Komisija je 7. maja 2007 Svetu predstavila predlog Uredbe o spremembi Uredbe Sveta (ES) št. 320/2006 z dne 20. februarja 2006 o ustanovitvi začasne sheme za prestrukturiranje industrije sladkorja v Skupnosti [2] in predlog Uredbe o spremembi Uredbe Sveta (ES) št. 318/2006 o skupni ureditvi trgov v sektorju sladkorja[3].

Cilj prvega predloga je narediti udeležbo v shemi za prestrukturiranje privlačnejšo. Zato je Komisija predlagala, da odstotek pomoči za prestrukturiranje, ki se plača pridelovalcem in upravljavcem strojev, znaša 10 %, tako da se prepreči negotovost zaradi sedanje možnosti, ko se država članica lahko odloči, da določi višji odstotek. Pridelovalci namesto tega prejmejo dodatno plačilo.

Nadalje Komisija predlaga, da se za tržno leto 2008/2009 uvede možnost, da pridelovalci sprožijo postopek prestrukturiranja, tako da neposredno zaprosijo za pomoč za prestrukturiranje, če se odpovejo svojim pravicam do dobave v zvezi s podjetji, s katerimi so v prejšnjem tržnem letu imeli dobavne pogodbe. Države članice morajo zato zadevnim podjetjem ustrezno zmanjšati kvote. Vendar je uporaba predlaganega ukrepa omejena na zmanjšanje kvote za največ 10 % kvote, ki se dodeli zadevnemu podjetju, države članice pa odobrijo prošnje pridelovalcev za pomoč na podlagi seznama po načelu „Kdor prej pride, prej melje“.

Spremembe Uredbe (ES) št. 320/2006 se morajo začeti uporabljati od tržnega leta 2008/2009. Glede na to, da je rok za oddajo prošenj za pomoč za prestrukturiranje 31. januar 2008, se podjetjem za proizvodnjo sladkorja in pridelovalcem svetuje, da natančno analizirajo svoj konkurenčni položaj v srednje- in dolgoročnem obdobju ter se pravočasno pripravijo na svoje morebitne prošnje za pomoč za prestrukturiranje.

Drugi predlog obravnava spremembe določil Uredbe (ES) št. 318/2006, ki urejajo mehanizem umika. To zajema vključitev meril v Uredbo Sveta, ki so določena v Uredbi Komisije (ES) št. 290/2007 glede na možen nadaljnji umik jeseni leta 2007. Komisija predlaga tudi, da se razveljavi določba, v skladu s katero se tradicionalne potrebe po dobavi za rafinerije zmanjšajo v primeru umika. To bi se začelo uporabljati s tržnim letom 2007/2008.

2007/0085(CNS)

Predlog

UREDBA SVETA

o spremembi Uredbe (ES) št 320/2006 o ustanovitvi začasne sheme za prestrukturiranje industrije sladkorja v Skupnosti

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 37 Pogodbe,

ob upoštevanju predloga Komisije,

ob upoštevanju mnenja Evropskega parlamenta[4],

ob upoštevanju naslednjega:

1. Uredba Sveta (ES) št. 320/2006[5] je bila sprejeta z namenom, da najmanj konkurenčnim proizvajalcem sladkorja omogoči opustitev njihove proizvodne kvote. Kljub temu opustitev kvot v skladu z zadevno uredbo ni dosegla pričakovane ravni.

2. V skladu s členom 10(2) Uredbe Sveta (ES) št. 318/2006 z dne 20. februarja 2006 o skupni ureditvi trgov v sektorju sladkorja[6] je treba linearno zmanjšanje nacionalnih in regionalnih kvot izvesti najpozneje do konca februarja leta 2010, da se prepreči neravnovesje trga v tržnih letih od 2010/2011, ob upoštevanju rezultatov sheme za prestrukturiranje. Takšno linearno zmanjšanje lahko oškoduje najbolj konkurenčna podjetja in oslabi celotno industrijo. Da se to prepreči, je treba izboljšati delovanje sheme za prestrukturiranje in tako povečati opustitev kvot na podlagi navedene sheme.

3. Zdi se, da je podjetja za proizvodnjo sladkorja od predložitve prošenj za pomoč za prestrukturiranje odvrnilo dejstvo, da ni gotovosti v zvezi z zneskom pomoči za prestrukturiranje, ki ga bodo prejeli, saj se države članice lahko odločijo, da povečajo najmanjši odstotek pomoči, namenjen pridelovalcem sladkorne pese, sladkornega trsa ali cikorije ter upravljavcem strojev, v skladu s členom 3(6) Uredbe (ES) št. 320/2006. Da se prepreči ta negotovost, mora znesek pomoči, namenjen pridelovalcem in upravljavcem strojev, znašati 10 % pomoči, ki se dodeli podjetjem za proizvodnjo sladkorja, zadevnim pridelovalcem pa mora biti dodeljeno dodatno plačilo za tržno leto 2008/2009.

4. Da se prepreči oškodovanje podjetij in pridelovalcev, ki so sodelovali v shemi za prestrukturiranje v tržnih letih 2006/2007 in 2007/2008, jim je treba razliko med zneskom pomoči, dodeljenim za ta tržna leta, in zneskom pomoči, ki bi bil dodeljen za tržno leto 2008/2009, izplačati retroaktivno.

5. Če ima Komisija na voljo zanesljive kazalnike, da se bo cilj sklada za prestrukturiranje, tj. odpoved 3,8 milijona ton kvote, skoraj v celoti dosegel v tržnem letu 2008/2009, mora imeti možnost, da podaljša rok za oddajo prošenj, da bi pospešila postopek prestrukturiranja.

6. Velja, da bi shema za prestrukturiranje dosegla boljši rezultat, če bi pridelovalci lahko na lastno pobudo opustili proizvodnjo sladkorne pese ali trsa, namenjenega predelavi v kvotni sladkor. Za ta namen je treba pridelovalcem v tržnem letu 2008/2009 zagotoviti možnost, da predložijo neposredno prošnjo za pomoč iz člena 3(6) Uredbe (ES) št. 320/2006, če prenehajo dobavljati sladkorno peso ali trs podjetjem, s katerimi so imeli sklenjene dobavne pogodbe v prejšnjem tržnem letu. Zato morajo države članice zadevnim podjetjem za proizvodnjo sladkorja zmanjšati kvoto.

7. Da se prepreči ogrožanje ekonomske upravičenosti zadevnih podjetij za proizvodnjo sladkorja zaradi prošenj pridelovalcev za pomoč, je treba zmanjšanje kvote omejiti na 10 % kvote, dodeljene vsakemu podjetju, kar ustreza odstotku kvote, ki ga lahko država članica vsako tržno leto prerazporedi v skladu s členom 11(1) Uredbe št. 318/2006.

8. Kadar se kvota podjetij za proizvodnjo sladkorja zmanjša zaradi prošenj pridelovalcev za pomoč, je treba tem podjetjem dodeliti pomoč za prestrukturiranje, kot je to določeno v členu 3(1)(c) Uredbe (ES) št. 320/2006. Zato se morajo dodeliti zneski pomoči iz člena 3(5)(c) navedene uredbe. Te zneske pa je treba popraviti navzdol, če podjetje ne sprejme ukrepov za zmanjšanje kvotne proizvodnje v korist zadevne delovne sile.

9. Podjetje za proizvodnjo sladkorja, ki ga zadevajo prošnje pridelovalcev za pomoč, mora do 31. januarja pred zadevnim tržnim letom ohraniti pravico do predložitve prošnje za pomoč za prestrukturiranje iz členov 3 in 4 Uredbe (ES) št. 320/2006, če opusti kvoto, ki ustreza najmanj enaki ravni zmanjšanja kvote, kot bi izhajala iz prošenj za pomoč, ki so jih predložili pridelovalci. V tem primeru mora prošnja podjetja za proizvodnjo sladkorja za pomoč nadomestiti prošnje pridelovalcev.

10. Da se ustvari dodatna spodbuda za sodelovanje v shemi za prestrukturiranje, je primerno, da se določi izvzetje dela začasnega zneska za prestrukturiranje, ki ga je treba plačati v skladu s členom 11 Uredbe (ES) št. 320/2006 za tržno leto 2007/2008, za tista podjetja, ki v tržnem letu 2008/2009 opustijo odstotek svoje kvote, ki ustreza najmanj odstotku umika, veljavnega za podjetje v letu 2007/2008. Izvzeti znesek mora biti sorazmeren s tem odstotkom umika.

11. Uredbo (ES) št. 320/2006 je zato treba ustrezno spremeniti.

12. V tej uredbi je treba upoštevati, da je bila celotna kvota za proizvodnjo inulinskega sirupa opuščena v skladu s shemo za prestrukturiranje že v tržnem letu 2006/2007. Zato se ni več treba sklicevati na ta proizvod ali surovino, iz katere se proizvaja, tj. cikorije –

SPREJEL NASLEDNJO UREDBO:

Člen 1

Uredba (ES) št. 320/2006 se spremeni:

1) Člen 3 se spremeni:

a) v odstavku 6 se prvi in drugi pododstavek nadomestita z naslednjim:

„Znesek 10 % ustrezne pomoči za prestrukturiranje, določene v odstavku 5, je prihranjen za:

a) pridelovalce sladkorne pese in cikorije, ki so te proizvode dobavili v obdobju neposredno pred tržnim letom iz odstavka 2 za proizvodnjo sladkorja v okviru ustrezne opuščene kvote;

b) upravljavce strojev, ki so fizične osebe ali podjetja in ki so delali na podlagi pogodbe s svojimi kmetijskimi stroji za pridelovalce, za proizvode in v obdobju iz točke (a).

Po posvetovanju z zainteresiranimi stranmi države članice določijo obdobje iz prvega pododstavka.“

b) dodata se naslednja dva odstavka:

„7. Za tržno leto 2008/2009 pridelovalci iz odstavka 6(a) prejmejo dodatno plačilo v višini 237,5 EUR na tono opuščene kvote.

8. Ta odstavek se uporablja za:

a) podjetja, ki so opustila kvoto na podlagi sheme za prestrukturiranje v tržnem letu 2006/2007 ali 2007/2008, ter

b) pridelovalce in upravljavce strojev, ki jih zadeva opustitev kvote iz točke (a).

Če so bili zneski, ki so se v tržnih letih 2006/2007 in 2007/2008 v skladu z odstavki 1 do 6 dodelili osebam, zajetim v prejšnjem pododstavku, , manjši od zneskov, ki bi jih prejeli v skladu z veljavnimi pogoji za tržno leto 2008/2009, se tem osebam razlika dodeli retroaktivno.

Če so bili zneski, ki so se v tržnih letih 2006/2007 in 2007/2008 v skladu z odstavkom 7 dodelili pridelovalcem, manjši od zneskov, ki bi jih prejeli v skladu z veljavnimi pogoji za tržno leto 2008/2009, se tem osebam razlika dodeli retroaktivno.“

2) Členu 4(1) se doda naslednji pododstavek:

„Komisija lahko za tržno leto 2008/2009 podaljša rok za oddajo prošenj iz prvega pododstavka za največ 20 delovnih dni, če ima do 31. decembra 2007 na voljo zanesljive kazalnike, da se bo cilj 3,8 milijona ton odpovedi kvotam na podlagi začasne sheme za prestrukturiranje industrije sladkorja v Skupnosti skoraj v celoti dosegel v tržnem letu 2008/2009. Komisija bo javnost o podaljšanju roka obvestila s sporočilom, objavljenim v seriji C Uradnega lista Evropske unije pred 1. januarjem 2008.“

3) Doda se naslednji člen 4a :

„Člen 4aProšnja pridelovalcev za pomoč za prestrukturiranje

1. Za tržno leto 2008/2009 lahko vsak pridelovalec sladkorne pese ali trsa, namenjene predelavi v kvotni sladkor, zadevni državi članici predloži neposredno prošnjo za pomoč iz člena 3(6) in se zaveže, da bo prenehal dobavljati sladkorno peso ali trs podjetju, s katerim je v prejšnjem tržnem letu sklenil dobavno pogodbo.

2. Prošnje iz odstavka 1 se predložijo do 30. novembra 2007. Prošnje se lahko predložijo od datuma začetka veljavnosti te uredbe.

3. Zadevna država članica pripravi seznam prošenj iz odstavka 1 v kronološkem vrstnem redu njihove predložitve ter pošlje ta seznam zadevnim prosilcem in podjetjem v 10 delovnih dneh po roku za predložitev iz odstavka 2.

4. Zadevna država članica na podlagi kronološkega vrstnega reda iz odstavka 3 ugodi prošnjam pridelovalcev, ki zajemajo do 10 % kvote, dodeljene vsakemu podjetju, in sorazmerno zmanjša kvoto zadevnega podjetja v skladu s členom 11(4) Uredbe (ES) št. 318/2006.

Če se doseže mejna vrednost 10 %, zadevna država članica povsem ali delno zavrne preostale prošnje.

Zadevno podjetje določi in izvede socialni načrt iz člena 4(3)(f) navedene uredbe.

5. Ko država članica ugodi prošnjam v skladu z odstavkom 4, se dodelijo naslednji zneski pomoči za prestrukturiranje:

a) za pridelovalce 10 % ustreznega zneska pomoči, določenega v členu 3(5)(c), in dodatno plačilo iz člena 3(7) za tržno leto 2008/2009;

b) za podjetja ustrezen znesek pomoči iz člena 3(5)(c), zmanjšan za 10 % ali 60 %, če zadevno podjetje ne izpolnjuje zahteve iz drugega pododstavka odstavka 4 tega člena.

6. Odstavki 1 do 5 se ne uporabljajo, če podjetje predloži prošnjo za pomoč za prestrukturiranje v skladu s členom 4, pri čemer opusti kvoto, ki ustreza najmanj znesku kvote, ki bi se zmanjšal, ker bi država članica ugodila prošnjam pridelovalcev za pomoč.“

4) Členu 5(1) se doda naslednji pododstavek:

„Kadar Komisija podaljša rok iz člena 4(1) v skladu s tretjim pododstavkom tega člena, se rok iz prvega pododstavka tega odstavka samodejno podaljša za enako obdobje.“

5) Členu 11 se doda naslednji odstavek:

„6. V tržnem letu 2008/2009 se podjetja, ki so morala uporabiti odstotek umika, določen 16. marca 2007 v členu 1(1) ali členu 1(2) Uredbe (ES) št. 290/2007*, in ki opustijo odstotek svoje kvote, najmanj enak temu odstotku umika, izvzamejo iz dela začasnega zneska za prestrukturiranje, ki se izplača za tržno leto 2007/2008.

Če so izpolnjeni pogoji iz prvega pododstavka, se zmanjšanje začasnega zneska za prestrukturiranje izračuna tako, da se znesek pomnoži z odstotkom umika, ki se določi v skladu s členom 1(1) ali členom 1(2)(c) Uredbe (ES) št. 290/2007.

* UL L 78, 17.3.2007, str. 20.“

Člen 2

Ta uredba začne veljati tretji dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

2007/0086(CNS)

Predlog

UREDBA SVETA

o spremembi Uredbe (ES) št. 318/2006 o skupni ureditvi trgov v sektorju sladkorja

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 37 Pogodbe,

ob upoštevanju predloga Komisije,

ob upoštevanju mnenja Evropskega parlamenta[7],

ob upoštevanju naslednjega:

13. V skladu s členom 10(2) Uredbe Sveta (ES) št. 318/2006[8] se mora Komisija do konca februarja 2010 odločiti o izvedbi linearnega zmanjšanja nacionalnih in regionalnih kvot, da prilagodi te kvote na trajnostno raven po izteku sheme za prestrukturiranje, ustanovljene z Uredbo Sveta (ES) št. 320/2006 z dne 20. februarja 2006 o ustanovitvi začasne sheme za prestrukturiranje industrije sladkorja v Skupnosti in spremembi Uredbe (ES) št. 1290/2005 o financiranju skupne kmetijske politike[9]. Da bi spodbudili večjo udeležbo v tej shemi, je primerno zmanjšati odstotek iz člena 10(2) Uredbe (ES) št. 318/2006 ob upoštevanju celotne opustitve kvote na državo članico na podlagi sheme za prestrukturiranje in omogočiti državam članicam, da prilagodijo ta odstotek za podjetja v skladu s posameznim prizadevanjem za prestrukturiranje vsakega podjetja.

14. Člen 4a Uredbe (ES) št. 320/2006 pridelovalcem sladkorne pese in trsa, namenjenih kvotni proizvodnji, zagotavlja možnost, da predložijo neposredno prošnjo za pomoč za prestrukturiranje, če prenehajo dobavljati sladkor podjetjem, s katerimi so imeli sklenjene dobavne pogodbe v prejšnjem tržnem letu. Države članice morajo zaradi sprejetja takšnih prošenj zmanjšati kvote zadevnih podjetij do največ 10 % v skladu z drugo alineo člena 11(1) Uredbe (ES) št. 318/2006. V zvezi s tem je treba spremeniti ta člen, da se omogoči dokončno zmanjšanje kvot, ki so dodeljene podjetjem.

15. Člen 19 Uredbe (ES) št. 318/2006 zagotavlja možnost umika sladkorja s trga, če je potrebno, da se ohrani strukturna raven trgov na cenovni ravni, ki je blizu referenčni ceni. Uporaba tega ukrepa zdaj temelji na odstotku, ki je skupen vsem državam članicam in se uporablja za vso proizvodnjo v okviru kvote. Nedavna izkušnja je pokazala, da lahko ima takšna linearna uporaba nasprotni učinek, ker spodbuja proizvajalce, da proizvajajo več od svojih pogodbenih potreb, in sicer kot previdnostni ukrep proti morebitnemu obveznemu skladiščenju umaknjenih količin. Zato je primerno, da se instrument umika prilagodi tako, da se linearni odstotek nadomesti s pragom, ki se določi z uporabo koeficienta za kvote, dodeljene vsakemu podjetju, pri čemer je treba umakniti količine, proizvedene v okviru kvote, ki presegajo njegovo vrednost. Na ta način se lahko podjetja izognejo posledicam umika, tako da prilagodijo proizvodnje, da ne preseže praga.

16. Države članice se morajo odločiti o dodelitvi pomoči za prestrukturiranje na podlagi Uredbe (ES) št. 320/2006 do konca februarja 2008 in 2009 v skladu s členom 5 navedene uredbe. Ko sprejmejo odločitve, bo mogoče pripraviti zelo verjetne napovedi glede ravnovesja trga v naslednjem tržnem letu. V zvezi s tem bo cilj umika lažje doseči, če se lahko koeficient umika za tržni leti 2008/2009 in 2009/2010 začasno in preventivno določi do sredine marca prejšnjega tržnega leta, ker bo to pridelovalcem sladkorne pese omogočilo, da prilagodijo setev načrtu bilance stanja.

17. Da se upoštevajo posodobljeni tržni podatki o proizvodnji, je treba zagotoviti, da se začasni in preventivni koeficient umika, določen marca, zmanjša za zadevno tržno leto, če je to potrebno.

18. Omejiti je treba področje uporabe obveznosti iz člena 6(5) Uredbe (ES) št. 318/2006, da se prepreči, da morajo podjetja za proizvodnjo sladkorja plačati minimalno ceno za količino sladkorne pese, ki ustreza njihovi celotni kvoti, vključno s proizvedeno količino, ki lahko presega prag.

19. Člen 19(3) Uredbe (ES) št. 318/2006 določa, da je treba umaknjene količine, ki se ne tržijo kot industrijski sladkor ali izoglukoza, obravnavati kot prve količine, proizvedene v okviru kvote za naslednje tržno leto. To pravilo bi lahko pomenilo, da podjetja, ki želijo sodelovati v shemi za prestrukturiranje v tržnih letih 2008/2009 in 2009/2010, ne morejo v celoti uživati ugodnosti iz te sheme. Da se prepreči oviranje prestrukturiranja sektorja sladkorja, je treba zagotoviti izjeme pri umiku v tržnem letu 2007/2008 ali pri morebitnem umiku v tržnem letu 2008/2009 za tista podjetja, ki so v tržnem letu zadevnega umika uspešno zaprosila za pomoč za prestrukturiranje v skladu z Uredbo (ES) št. 320/2006 in bodo posledično opustila svojo celotno kvoto v naslednjem tržnem letu.

20. Da se spodbudi večja udeležba v shemi za prestrukturiranje, je primerno zagotoviti povečanje koeficienta v zvezi s celotno opustitvijo kvote na državo članico v skladu s shemo za prestrukturiranje, ki ga prilagodijo države članice za vsako podjetje v skladu z njegovim prizadevanjem za prestrukturiranje.

21. Uvozna dovoljenja v skladu z nekaterimi preferencialnimi ureditvami je treba izdati le stalnim rafinerijam v mejah tradicionalne potrebe po dobavi iz člena 29 Uredbe (ES) št. 318/2006. Ta posebna pravica se ne sme zmanjšati v zvezi z uporabo umika ob upoštevanju, da rafinerije nimajo enakih možnosti za prilagoditev proizvodnje pragu umika, kot jih imajo proizvajalci sladkorja.

22. Člen 1(1) Uredbe Komisije (ES) št. 290/2007 z dne 16. marca 2007 o določitvi odstotka iz člena 19 Uredbe (ES) št. 318/2006[10] za tržno leto 2007/2008 je določil odstotek umika za to tržno leto na 13,5 %. Člen 1(2) navedene uredbe določa odstopanje, ki ga sestavlja prag za uporabo odstotka umika, s čimer se omejijo zahteve po umiku za tista podjetja, ki ne prispevajo k presežni proizvodnji. Poleg tega je odstotek umika zmanjšan v primeru držav članic, ki so si posebno prizadevale na podlagi sheme za prestrukturiranje. Da se prepreči nejasnost zaradi sprememb instrumenta umika, ki jih uvaja ta uredba, je treba določiti, da se za tržno leto 2007/2008 odstotek iz člena 1(1) Uredbe (ES) št. 290/2007 preračuna v enakovredni koeficient.

23. Člen 6 Uredbe Sveta (ES) št. 318/2006 določa pravila, ki se uporabljajo za panožne sporazume. V skladu z odstavkom 6 tega člena lahko panožni sporazumi odstopajo od nekaterih od teh pravil. Zagotoviti je treba, da lahko podjetja za proizvodnjo sladkorja, ki niso podpisala predsetvenih pogodb za količino, enako njihovemu kvotnemu sladkorju, odstopajo od obveznosti plačila minimalne cene za vso sladkorno peso, predelano v sladkor, kot je bilo zagotovljeno do uporabe Uredbe (ES) št. 318/2006.

24. Člen 10(1) Uredbe (ES) št. 318/2006 zagotavlja letno prilagoditev nacionalnih in regionalnih kvot iz Priloge III k navedeni uredbi zaradi uporabe različnih mehanizmov, s katerimi se kvote, dodeljene posameznim podjetjem, povečajo ali zmanjšajo. Člen 10(1) Uredbe (ES) št. 318/2006 se sklicuje tudi na člena 14 in 19 navedene uredbe, ki zadevata prenos presežnega sladkorja in umik sladkorja s trga. Vendar uporaba teh členov ne povzroča niti povečanja niti zmanjšanja kvote. Zadevno sklicevanje je zato treba črtati.

25. Uredbo (ES) št. 318/2006 je zato treba ustrezno spremeniti.

26. V tej uredbi je treba upoštevati, da je bila celotna kvota za proizvodnjo inulinskega sirupa opuščena v tržnem letu 2006/2007 v skladu s shemo za prestrukturiranje, ki je bila ustanovljena z Uredbo (ES) št. 320/2006 –

SPREJEL NASLEDNJO UREDBO:

Člen 1

Uredba (ES) št. 318/2006 se spremeni:

1) V členu 6 se odstavek 6 nadomesti z naslednjim:

„6. Panožni sporazumi lahko odstopajo od odstavkov 3, 4 in 5, če se s tem strinja zadevna država članica.“

2) Člen 10 se nadomesti z naslednjim:

„Člen 10Upravljanje kvot

1. V skladu s postopkom iz člena 39(2) se kvote, določene v Prilogi III, prilagodijo najpozneje do konca februarja prejšnjega tržnega leta za vsako izmed tržnih let 2008/2009, 2009/2010 in 2010/2011. Prilagoditve izhajajo iz uporabe členov 8 in 9 te uredbe, odstavka 2 tega člena ter člena 3 in člena 4a(4) Uredbe (ES) št. 320/2006.

2. Ob upoštevanju rezultatov sheme za prestrukturiranje iz Uredbe (ES) št. 320/2006 Komisija najpozneje do konca februarja 2010 v skladu s postopkom iz člena 39(2) te uredbe določi skupni odstotek, potreben za zmanjšanje obstoječih kvot za sladkor in izoglukozo na državo članico ali regijo, da bi se izognili neravnovesjem na trgu v tržnih letih od tržnega leta 2010/2011 naprej. Države članice ustrezno prilagodijo kvoto za vsako podjetje.

Z odstopanjem od prvega pododstavka se za države članice, za katere je bila nacionalna kvota za sladkor zmanjšana zaradi opustitev kvote v skladu s členom 3 in členom 4(a)4 Uredbe (ES) št. 320/2006, določi veljavni odstotek v skladu z merili iz Priloge VIII k tej uredbi. Takšne države članice za vsako podjetje na svojem ozemlju, ki razpolaga s kvoto, prilagodijo odstotek, ki izhaja iz uporabe Priloge VIII, sorazmerno s posamezno opustitvijo kvot v shemi za prestrukturiranje za zadevno podjetje tako, da se skupno zmanjšanje kvot v državi članici na podlagi odstotka iz drugega pododstavka ne spremeni.

3) Člen 11 se spremeni:

a) naslov se nadomesti z naslednjim:

„Člen 11Nacionalna prerazporeditev kvot in zmanjšanje kvot“

b) odstavku 1 se doda naslednji stavek:

„Pri tem države članice uporabljajo objektivna in nediskriminacijska merila.“

c) doda se naslednji odstavek:

„4. Z odstopanjem od odstavka 3, če se uporablja člen 4a Uredbe (ES) št. 320/2006, države članice prilagodijo kvoto za sladkor, ki je dodeljena zadevnemu podjetju, z zmanjšanjem, opredeljenim v odstavku 4 tega člena, v mejah odstotka, določenega v drugi alinei odstavka 1 tega člena.

4) V členu 15(1) se točka (c) nadomesti z naslednjim:

„c) sladkorja, izoglukoze in inulinskega sirupa, ki je bil umaknjen s trga v skladu s členom 19 in členom 19a ter pri katerem niso izpolnjene obveznosti iz člena 19(3).“

5) Člen 19 se nadomesti z naslednjim:

„Člen 19Umik sladkorja

1. Da bi ohranili strukturno ravnovesje trga na cenovni ravni, ki je blizu referenčni ceni, in ob upoštevanju obveznosti Skupnosti, ki izhajajo iz sporazumov, sklenjenih v skladu s členom 300 Pogodbe, se Komisija lahko odloči, da do začetka naslednjega tržnega leta s trga umakne količine sladkorja ali izoglukoze, proizvedenih v okviru kvote, ki presegajo prag, izračunan v skladu z odstavkom 2.

2. Prag umika iz odstavka 1 se za vsako podjetje, ki razpolaga s kvoto, izračuna tako, da se njegova kvota pomnoži s koeficientom, ki se določi v skladu s postopkom iz člena 39(2) do 31. oktobra zadevnega tržnega leta na podlagi pričakovanih tržnih gibanj v zadevnem tržnem letu.

3. Vsako podjetje, ki mu je bila dodeljena kvota, v obdobju umika na svoje stroške skladišči sladkor, ki je bil proizveden v okviru kvote in presega prag, izračunan v skladu z odstavkom 2.

Količine sladkorja ali izoglukoze, umaknjene v tržnem letu, se obravnavajo kot prve količine, proizvedene v okviru kvote, za naslednje tržno leto. Ob upoštevanju pričakovanih gibanj na trgu s sladkorjem pa se lahko v skladu s postopkom iz člena 39(2) odloči, da se v tekočem in/ali naslednjem tržnem letu ves ali del umaknjenega sladkorja ali izoglukoze šteje za:

a) presežni sladkor ali presežno izoglukozo, ki sta na voljo za spremembo v industrijski sladkor ali industrijsko izoglukozo, ali

b) začasno kvotno proizvodnjo, katere del se lahko ob upoštevanju obveznosti Skupnosti na podlagi sporazumov, sklenjenih v skladu s členom 300 Pogodbe, rezervira za izvoz.

4. Če je dobava sladkorja v Skupnosti nezadostna, se lahko v skladu s postopkom iz člena 39(2) sprejme odločitev, da se določena količina umaknjenega sladkorja proda na trgu Skupnosti pred koncem obdobja umika.“

6) Vstavi se naslednji člen 19a:

„Člen 19aUmik sladkorja v tržnih letih 2007/2008, 2008/2009 in 2009/2010

1. Z odstopanjem od člena 19(2) in v skladu s postopkom iz člena 39(2) se lahko Komisija odloči, da določi koeficient iz člena 19(2) za tržna leta 2007/2008, 2008/2009 in 2009/2010 do najpozneje 16. marca prejšnjega tržnega leta, ob upoštevanju rezultata zmanjšanja nacionalne kvote za sladkor v vsaki državi članici, kot je bila določena v Prilogi III k tej uredbi v primerjavi z različico Priloge III, ki se je uporabljala 1. julija 2006. Za države članice, ki 1. julija 2006 niso bile članice Skupnosti, je treba pri primerjavi upoštevati različico Priloge III, ki se je uporabljala na datum njihovega pristopa k Skupnosti.

Za uporabo tega člena se odstotek umika za tržno leto 2007/2008 iz člena 1(1) Uredbe Komisije (ES) št. 290/2007* preračuna v koeficient 0,865.

2. Na podlagi posodobljenih tržnih gibanj se lahko do 31. oktobra zadevnega tržnega leta in v skladu s postopkom iz člena 39(2) sprejme odločitev o zmanjšanju koeficienta, določenega v skladu z odstavkom 1 tega člena.

3. Koeficienti iz člena 19(2) ter odstavkov 1 in 2 tega člena se v zadevnem tržnem letu ne uporabljajo za podjetje, ki v skladu s točko (a) ali (b) člena 3(1) Uredbe (ES) št. 320/2006 opusti celotno kvoto, ki mu je dodeljena, pri čemer ta opustitev velja od naslednjega tržnega leta.

4. Za države članice, v katerih je bila nacionalna kvota za sladkor zmanjšana zaradi opustitev kvot v skladu s členom 3 Uredbe (ES) št. 320/2006, se koeficienti, določeni v skladu s členom 19(2) ali odstavkoma 1 in 2 tega člena, prilagodijo v skladu s Prilogo IX k tej uredbi.

Takšne države članice za vsako podjetje na svojem ozemlju, ki razpolaga s kvoto za sladkor, prilagodijo koeficient, ki izhaja iz uporabe Priloge IX, sorazmerno s posamezno opustitvijo kvote za sladkor v shemi za prestrukturiranje za zadevno podjetje tako, da se veljavni koeficient za to državo članico kot celoto, opredeljen v Prilogi IX, ne spremeni.

* UL L 78, 17.3.2007, str. 20.“

7) V členu 29(1) se prvi pododstavek nadomesti z naslednjim:

„Tradicionalna potreba po dobavi sladkorja za prečiščevanje znaša v Skupnosti 2 324 735 ton na tržno leto, izraženo v belem sladkorju.“

8) V točki VI Priloge V se sklicevanje na člen 10(3) nadomesti s sklicevanjem na člen 10(2).

9) Besedilo v Prilogi k tej uredbi je dodano kot Prilogi VIII in IX.

Člen 2

Ta uredba začne veljati tretji dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

PRILOGA

„PRILOGA VIII

IZRAČUN ODSTOTKA, KI SE UPORABLJA ZA DRŽAVE ČLANICE, ZA KATERE SE JE NACIONALNA KVOTA ZMANJŠALA

1. V izračunu iz točke 2 se uporabljajo naslednje opredelitve:

a) „veljavni odstotek“ pomeni odstotek, ki se uporablja v vsaki državi članici za kvote, dodeljene vsakemu podjetju;

b) „skupni odstotek“ pomeni skupni odstotek, ki ga določi Komisija v skladu s prvim pododstavkom člena 10(2);

c) „zmanjšanje“ pomeni številko, dobljeno z delitvijo celotne opustitve kvot v državi članici z nacionalnimi kvotami, kot so določene v Prilogi III k tej uredbi v različici, ki se je uporabljala 1. julija 2006. Za države članice, ki 1. julija 2006 niso bile članice Skupnosti, sklicevanje na Prilogo III zadeva različico, ki se je uporabljala na datum njihovega pristopa k Skupnosti.

2. Veljavni odstotek je enak skupnemu odstotku, pomnoženemu z{1 – [(1/0,6) x zmanjšanje]}.

Če je rezultat manjši od nič, je veljavni odstotek enak nič.

PRILOGA IX

IZRAČUN KOEFICIENTA, KI SE UPORABLJA ZA DRŽAVE ČLANICE, ZA KATERE SE JE NACIONALNA KVOTA ZA SLADKOR ZMANJŠALA

1. V izračunih iz točk 2 in 3 se uporabljajo naslednje opredelitve:

a) „veljavni koeficient“ pomeni koeficient, ki se uporablja v vsaki državi članici za kvote vsakega podjetja;

b) „zmanjšanje“ pomeni številko, dobljeno z delitvijo celotne opustitve kvot za sladkor v državi članici, vključno z opustitvami v tržnem letu, na katero se nanaša umik, z nacionalnimi kvotami za sladkor, kot so določene v Prilogi III k tej uredbi v različici, ki se je uporabljala 1. julija 2006; za države članice, ki 1. julija 2006 niso bile članice Skupnosti, je treba pri izračunu upoštevati različico Priloge III, ki se je uporabljala na datum njihovega pristopa k Skupnosti;

c) „koeficient“ pomeni koeficient, ki ga je določila Komisija v skladu s členom 19(2) ali členom 19a(1) in (2).

2. Za tržno leto 2007/2008 je veljavni koeficient enak koeficientu, povečanemu za [(1/0,5) x zmanjšanje] x (1 – koeficient).

Če je rezultat večji od 1, je ustrezni koeficient enak 1.

3. Za tržni leti 2008/2009 in 2009/2010 je veljavni koeficient enak koeficientu, povečanemu za [(1/0,6) x zmanjšanje] x (1 – koeficient).

Če je rezultat večji od 1, je ustrezni koeficient enak 1.“

FINANČNI IZKAZ |

1. | PRORAČUNSKA POSTAVKA (nomenklatura 2007): 05 02 05 05 02 16 680 | ODOBRENA PRORAČUNSKA SREDSTVA (proračun 2007): 323 mio EUR p.m. mio EUR p.m. mio EUR |

2. | NASLOV: – Uredba Sveta o spremembi Uredbe (ES) št. 320/2006 o ustanovitvi začasne sheme za prestrukturiranje industrije sladkorja v Skupnosti – Uredba Sveta o spremembi Uredbe (ES) št. 318/2006 o skupni ureditvi trgov v sektorju sladkorja. |

3. | PRAVNA PODLAGA: Člena 36 in 37 Pogodbe ES |

4. | CILJI: – izboljšanje prostovoljne sheme za prestrukturiranje v sektorju sladkorja in ustvarjanje dodatne spodbude za udeležbo v tej shemi; – ohranitev strukturnega ravnovesja trga z izboljšanjem pravil o začasnem umiku sladkorja v tržnih letih 2007/2008, 2008/2009, 2009/2010. |

5. | FINANČNE POSLEDICE | OBDOBJE 12 MESECEV (v milijonih EUR) | PRORAČUNSKO LETO 2007 (v milijonih EUR) | PRORAČUNSKO LETO 2008 (v milijonih EUR) |

5.0 | ODHODKI – KI BREMENIJO PRORAČUN ES (VRAČILA / INTERVENCIJE) – NACIONALNI ORGANI – DRUGO | – | +332 |

5.1 | PRIHODKI – LASTNA SREDSTVA ES (DAJATVE / CARINE) – NACIONALNI | – | –204 |

2009 | 2010 | 2011 | 2012 |

5.0.1 | PREDVIDENI ODHODKI | +62 | – | – | – |

5.1.1 | PREDVIDENI PRIHODKI | –136 |

5.2 | NAČIN IZRAČUNA: Glej izračune v Prilogi. |

6.0 | ALI SE PROJEKT LAHKO FINANCIRA IZ ODOBRENIH PRORAČUNSKIH SREDSTEV, VPISANIH V USTREZNO POGLAVJE TEKOČEGA PRORAČUNA? | DA NE |

6.1 | ALI SE PROJEKT LAHKO FINANCIRA IZ PRENOSA MED POGLAVJI TEKOČEGA PRORAČUNA? | DA NE |

6.2 | ALI BO POTREBNA DOPOLNITEV PRORAČUNA? | DA NE |

6.3 | ALI BO TREBA ODOBRENA PRORAČUNSKA SREDSTVA VNESTI V PRIHODNJE PRORAČUNE? | DA NE |

PRIPOMBE: Načelo samofinanciranja začasnega sklada za prestrukturiranje v skladu s temi novimi pravili še vedno velja. Dodelitev katere koli pomoči iz Uredbe Sveta (ES) št. 320/2006 je mogoča le v mejah sredstev, ki so na voljo v skladu. Finančni položaj sklada v skladu s temi novimi pravili je prikazan v Prilogi (točka 5). Cilj Uredbe Sveta (ES) št. 318/2006 je izboljšanje ravnovesja trga v primeru morebitnega presežka sladkorja na notranjem trgu, medtem ko Uredba ne bo povzročila nobenih dodatnih proračunskih izdatkov. |

PRILOGA |

1 – Predvidena razpoložljiva sredstva v skladu za prestrukturiranje ob koncu tržnega leta 2007/2008 (sedanja ureditev) |

(mio EUR) |

Odhodki | Prihodki | Saldo | Kumulativni saldo |

Tržno leto 2006/2007 | 1 358 | 2 145 | 787 |

Tržno leto 2007/2008 | 573 | 2 866 | 2 293 | 3 080 |

2 – Stroški oprostitve dajatev za leto 2007/2008 za umaknjene količine (v primeru opustitve kvot v letu 2008/2009 najmanj enake umaknjenim količinam) |

Največje zmanjšanje dajatev v tržnem letu 2007/2008 = 173,8 EUR/t x 12 % x 16,1 mio t: približno 340 mio EUR |

Ta oprostitev bi vplivala: |

– marca 2008 (proračun 2008) za plačilo prvega obroka (60 %) začasnega zneska za prestrukturiranje: 340 * 60 % = 204 mio EUR |

– novembra 2008 (proračun 2009) za plačilo drugega obroka (40 %) začasnega zneska za prestrukturiranje: 340 * 40 % = 136 mio EUR |

Kumulativni saldo ob koncu tržnega leta 2007/2008: 3 080 – 340 = 2 740 mio EUR |

3 – Stroški retroaktivnega povečanja dela zneska pridelovalca sladkorne pese v letih 1 in 2 |

Stroški tega ukrepa: približno 373 mio EUR (glej podrobne izračune spodaj) |

Kumulativni saldo ob koncu tržnega leta 2007/2008: 2 740 – 373 = 2 367 mio EUR |

4 – Stroški retroaktivnega povečanja dela zneska podjetja v letih 1 in 2 |

Stroški tega ukrepa: približno 22 mio EUR (glej podrobne izračune spodaj) |

Kumulativni saldo ob koncu tržnega leta 2007/2008: 2 367 – 22 = 2 345 mio EUR |

Ta retroaktivna plačila znašajo (del zneska pridelovalca sladkorne pese + del zneska podjetja): |

291 mio EUR | za tržno leto 2006/2007. Zelo verjetno bodo opravljena v proračunskem letu 2008. |

104 mio EUR | za tržno leto 2007/2008. Vpliv bo viden: |

junija 2008 (proračun 2008) za 40 %: | 41 mio EUR |

novembra 2008 (proračun 2009) za 60 %: | 62 mio EUR |

5 – Simulacija položaja sklada s 625 EUR/t za opustitev kvote v tržnem letu 2008/2009, od tega 10 % za pridelovalca sladkorne pese + doplačilo za pridelovalce sladkorne pese v višini 237,5 EUR/t |

Sklad bo v celoti porabljen s približno 3,85 mio t kvot, odpovedanih v letu 3 (ostanek: le približno 54 mio EUR) |

mio EUR | Odhodki | Prihodki | Saldo | Kumulativni saldo |

Tržno leto 2006/2007 | 1 649 | 2 145 | 496 |

Tržno leto 2007/2008 | 677 | 2 526 | 1 849 | 2 345 |

Tržno leto 2008/2009 | 3 730 | 1 439 | –2 291 | 54 |

Tržno leto 2009/2010 | brez dajatev | 0 | 54 |

Skupaj | 6 056 | 6 110 | 54 |

Podrobni izračuni |

Stroški retroaktivnosti pomoči za pridelovalca sladkorne pese |

Pomoč za pridelovalca sladkorne pese 2008/2009 (a) | 62,5 | = 10 % * 625 EUR/t |

Doplačilo za pridelovalca sladkorne pese (b) | 237,5 |

Skupni znesek za pridelovalca sladkorne pese: (a) + (b) | 300 |

=> % pomoči za prestrukturiranje za leto 2006/2007 (730 EUR/t) | 41,10 |

cilj: | 41,10 % |

2006/2007 | Ugotovljena stopnja | Razlika glede na cilj | Zadevne količine (v tonah) | Stroški retroaktivnosti: odstotek razlike x količine x pomoč za prestrukturiranje za leto 2006/2007 |

IR | 32,3** | 8,80 | 199 260 | 12 794 485 |

SV | 12,5 | 28,60 | 42 562 | 8 884 818 |

IT | 10 | 31,10 | 778 737,2 | 176 773 344 |

ES – Linares | 10 | 31,10 | 75 325 | 17 098 775 |

ES – Ciudad Real | 15 | 26,10 | 17 793,5 | 3 389 662 |

PT | 10 | 31,10 | 35 218 | 2 798 070 |

BE-NL inulin * | 10 | 31,10 | 296 195,8 | 50 427 335 |

FR inulin * | 10 | 31,10 | 24 521 | 5 566 267 |

Skupaj | 277 732 755 |

* Informacije o delu zneska, ki je namenjen pridelovalcem sladkorne pese in upravljavcem strojev, niso na voljo, ohranjena je minimalna stopnja 10 %. |

** Še ni končna. |

cilj: | 41,10 % |

2007/2008 | Ugotovljena stopnja | Razlika glede na cilj | Zadevne količine (v tonah) | Stroški retroaktivnosti: odstotek razlike x količine x pomoč za prestrukturiranje za leto 2007/2008 |

IT | 10 | 31,10 | 24 860,499 | 5 643 333 |

PT | 28 | 13,10 | 19 500 | 1 864 200 |

ES – Linares | 10 | 31,10 | 12 186,6 | 2 766 358 |

ES – Ciudad Real | 15 | 26,10 | 4 492,2 | 855 764 |

FI | 17 | 24,10 | 56 087 | 9 865 703 |

HU | 27 | 14,10 | 108 093 | 11 122 770 |

CZ | 29,3 | 11,80 | 102 472,793 | 8 823 932 |

SK | 20 | 21,10 | 70 133 | 10 800 482 |

EL | 17 | 24,10 | 158 800 | 20 949 690 |

SL | 10 | 31,10 | 52 973 | 12 024 871 |

LV | 20 | 21,10 | 66 505 | 10 241 770 |

Minimalna stopnja 10 % za izoglukozo ne velja. | Skupaj | 94 958 874 |

Skupaj za 2 tržni leti: | 372 691 629 |

Stroški retroaktivnosti pomoči za podjetje |

Del zneska podjetja za tržno leto 2008/2009 = 90 % * 625 = 562,5 EUR/t | cilj: 562,5 |

2006/2007 | Ugotovljena stopnja | Prejet znesek na tono = ugotovljena stopnja x pomoč za prestrukturiranje za leto 2006/2007 | Cilj | Stroški retroaktivnosti = razlika med ciljem in dejansko prejetim zneskom x zadevne količine |

IR | 67,7 | 494,21 | 562,5 | 13 607 465 |

SV | 87,5 | 638,75 | 562,5 | 0 |

IT | 90 | 657 | 562,5 | 0 |

ES – Linares | 90 | 657 | 562,5 | 0 |

ES – Ciudad Real | 85 | 620,5 | 562,5 | 0 |

PT | 90 | 229,95 | 196,875* | 0 |

BE-NL inulin | 90 | 492,75 | 421,875** | 0 |

FR inulin | 90 | 657 | 562,5 | 0 |

Ne zadeva izoglukoze. | Skupaj | 13 607 465 |

* Brez odstranitve proizvodnih zmogljivosti (člen 3(5)(c) Uredbe (ES) št. 320/2006) ** Delna odstranitev proizvodnih zmogljivosti (člen 3(5)(b) Uredbe (ES) št. 320/2006) |

2007/2008 | Ugotovljena stopnja | Prejet znesek na tono = ugotovljena stopnja x pomoč za prestrukturiranje za leto 2007/2008 | Cilj | Stroški retroaktivnosti = razlika med ciljem in dejansko prejetim zneskom x zadevne količine |

IT | 90 | 657 | 562,5 | 0,00 |

PT | 72 | 525,6 | 562,5 | 719 550,00 |

ES – Linares | 90 | 657 | 562,5 | 0,00 |

ES – Ciudad Real | 85 | 620,5 | 562,5 | 0,00 |

FI | 83 | 605,9 | 562,5 | 0,00 |

HU | 73 | 532,9 | 562,5 | 3 199 552,80 |

CZ | 70,7 | 516,11 | 562,5 | 4 753 712,87 |

SK | 80 | 584 | 562,5 | 0,00 |

EL | 83 | 454,425 | 421,875** | 0,00 |

SL | 90 | 657 | 562,5 | 0,00 |

LV | 80 | 584 | 562,5 | 0,00 |

Ne zadeva izoglukoze. | Skupaj | 8 672 816 |

** Delna odstranitev proizvodnih zmogljivosti (člen 3(5)(b) Uredbe (ES) št. 320/2006) | Skupaj za 2 tržni leti: | 22 280 281 |

Skupaj tržno leto 2006/2007 (pridelovalec sladkorne pese + podjetje): | 291 340 221 | EUR |

Skupaj tržno leto 2007/2008 (pridelovalec sladkorne pese + podjetje): | 103 631 689 | EUR |

Simulacija za tržno leto 2008/2009 Odhodki | Prihodki |

Hipotetične opuščene kvote za leto 2008/2009 – v tonah | 3 850 000 | Kvote za sladkor ob koncu tržnega leta 2007/2008 (a) | 16 108 940,8 |

Pomoč za prestrukturiranje – del podjetja – v mio EUR (a) | 2 101 | Hipotetične opuščene kvote (b) | 3 850 000 |

Pomoč za prestrukturiranje – del pridelovalca sladkorne pese – v mio EUR (b) | 1 120 | Začasni znesek za prestrukturiranje (c) | 113,3 EUR/t |

Pomoč za diverzifikacijo – v mio EUR (c) | 361 | Prihodek od sladkorja – v mio EUR (d) = (a – b) * c | 1 389 |

Dodatna pomoč za diverzifikacijo – v mio EUR (d) | 148 | Kvote za izoglukozo ob koncu tržnega leta 2007/2008 (e) | 880 092,8 |

Začasni znesek za prestrukturiranje (f) | 56,65 EUR/t |

Prihodek od izoglukoze – v mio EUR (g) = (e) * (f) | 50 |

SKUPAJ: (a) + (b) + (c) + (d) | 3 730 | Prihodek v letu 2008/2009 skupaj: (d) + (g) | 1 439 |

[pic][pic][pic]

[1] Analizirana je bila možnost, da se državam članicam omogoči, da v sodelovanju s pridelovalci zmanjšajo kvoto podjetja za največ 25 % in to kvoto opustijo na podlagi sklada za prestrukturiranje.

[2] UL L 58, 28.2.2006, str. 48.

[3] UL L 58, 28.2.2006, str. 1.

[4] UL C …, …, str. ….

[5] UL L 58, 28.2.2006, str. 42.

[6] UL L 58, 28.2.2006, str. 1. Uredba, kakor je bila nazadnje spremenjena z Uredbo (ES) št. …/2007 (UL L …,…, str. …).

[7] UL C …, …, str. ….

[8] UL L 58, 28.2.2006, str. 1. Uredba, kakor je bila nazadnje spremenjena z Uredbo Komisije (ES) št. 247/2007 (UL L 69, 9.3.2007, str. 3).

[9] UL L 58, 28.2.2006, str. 42. Uredba, kakor je bila spremenjena z Uredbo (ES) št. .../2007 (UL L ...).

[10] UL L 78, 17.3.2007, str. 20.